Μούσα Ελληνική

9ο Φεστιβάλ Μούσα
2025-06-29 00:00 - 2025-07-05 00:00 (Europe/Moscow)
9 χρόνια Φεστιβάλ Μούσα Ελληνική! Καίριο σημείο της πορείας μας!
Η φετινή χρονιά, το 2025, αποτελεί για το Φεστιβάλ Μούσα Ελληνική μια ξεχωριστή επέτειο! Γιορτάζουμε, όπως ταιριάζει με την επωνυμία μας, τα εννιάχρονά μας και τα αφιερώνουμε στις Εννέα Μούσες της Ελληνικής Μυθολογίας. Στο πλαίσιο αυτής της επετείου, δεν περιοριζόμαστε απλώς στην εκτίμηση του σημαντικού έργου που έχει ήδη επιτελεστεί, αλλά προχωρούμε σε μια ανασκόπηση και ανασύνταξη της στρατηγικής μας, θέτοντας νέους, φιλόδοξους στόχους για το μέλλον.
Κύριος και βασικός στόχος παραμένει ο εκπαιδευτικός. Το επίκεντρο του ενδιαφέροντος μας κατέχουν οι μαθητές, οι σπουδαστές μουσικής, οι νέοι. Όμως θέλουμε να αναπτύξουμε στενότερη σχέση επικοινωνίας και επαφής μέσω της Τέχνης και με το ευρύ κοινό, στο οποίο συγκαταλέγονται και οι ευπαθείς ομάδες, σύμφωνα πάντα και με τον ανθρωπιστικό μας προσανατολισμό.
Το στοιχείο της νησιωτικότητας της Χίου, με την ιδιαίτερη γεωγραφική και πολιτιστική της θέση, αποτελεί το πλαίσιο μέσα στο οποίο διαμορφώνεται το πολυποίκιλο πολιτιστικό μας έργο. Η Μουσική, ο Λόγος, ο Χορός, η Παράδοση και η Υλική Κληρονομιά της Χίου συνδέουν τους Χιώτες με τους επισκέπτες της αναζωογονώντας έτσι την μουσική και τον πολιτισμό της Χίου. Το πανέμορφο σκηνικό του ακριτικού νησιού φιλοξενεί καλλιτέχνες, επιστήμονες και ακαδημαϊκούς από την Ελλάδα και το εξωτερικό, δημιουργώντας μια γόνιμη αλληλεπίδραση και ανταλλαγή. Μέσα από συναυλίες, παραστάσεις, εργαστήρια και εκπαιδευτικά προγράμματα, προσφέρεται μια μοναδική ευκαιρία για δημιουργική έκφραση και συνεργασία.
Το Φεστιβάλ επενδύει στον κόσμο της Χίου, κοινό και μουσικούς επαγγελματίες, ερασιτέχνες, μαθητές, σπουδαστές, εραστές της τέχνης και φιλοδοξεί να γίνει πόλος έλξης, για να επισκεφθεί τη Χίο κοινό από τα γύρω νησιά, αλλά και από την υπόλοιπη Ελλάδα.
Εξαιρετικό πλεονέκτημα, μοναδικό, είναι η συνεργασία του ΦΜΕ με την Ορχήστρα ALEA III του Πανεπιστημίου της Βοστώνης.
Το 9ο Φεστιβάλ Μούσα Ελληνική δεν είναι απλώς ένα Φεστιβάλ – είναι μια γιορτή για τον πολιτισμό της Χίου, μια συνάντηση για ανθρώπους όλων των ηλικιών και των καλλιτεχνικών αναζητήσεων, όπου η παράδοση και η σύγχρονη δημιουργία συνυπάρχουν, τονώνοντας την ιστορική μνήμη.
Είστε προσκεκλημένοι να ζήσετε αυτήν την ξεχωριστή εμπειρία! Εξερευνήστε τη Χίο, ανακαλύψτε τις μοναδικές εκδηλώσεις του Φεστιβάλ, και βιώστε την ιστορία, τη μουσική, και την τέχνη με έναν ανανεωμένο, φρέσκο αέρα.
Σας περιμένουμε με ανυπομονησία να γιορτάσουμε μαζί τη μουσική και τον πολιτισμό μας, καθώς προετοιμάζουμε ακόμα μεγαλύτερες εκπλήξεις.

100 ΧΡΟΝΙΑ ΜΙΚΗΣ ΘΕΟΔΩΡΑΚΗΣ: ΑΞΙΟΝ ΕΣΤΙ
2025-07-02 21:00
Τα 100 χρόνια από τη γέννηση του Μίκη Θεοδωράκη (1925-2025), αφιέρωμα στις Μούσες Ευτέρπη, Καλλιόπη και Κλειώ, αποτελούν σημαντική επέτειο για τον ελληνικό πολιτισμό και τη μουσική ιστορία. Ο Μίκης Θεοδωράκης υπήρξε ένας από τους πιο εμβληματικούς και διεθνώς αναγνωρισμένους Έλληνες συνθέτες και μουσικούς, με έργα που άφησαν ανεξίτηλο αποτύπωμα στην ελληνική μουσική. Ανάμεσα στα πιο διάσημα έργα του είναι το «Άξιον Εστί» του Οδυσσέα Ελύτη.
Στη συναυλία συμμετέχουν:

Ορχήστρα 30 μουσικών από Χίο, Αθήνα, Γερμανία και Βοστόνη
4 χορωδίες 110 ατόμων
3 διακεκριμένοι σολίστες ο Κώστας Μακεδόνας, ο Διονύσης Σούρμπης και η Ρίτα Αντωνοπούλου

ΣΕΜΝΗ ΘΕΑ - ΠΑΝΤΑΝΑΣΣΑ ΕΙΡΗΝΗ
2025-07-05 21:00
Αφιέρωμα στη Μούσα Μελπομένη, με συρραφή αποσπασμάτων από την αρχαία τραγωδία και κωμωδία, πάνω σε θέματα που άπτονται της σύγχρονης πραγματικότητας. Με τη Δέσποινα Μπεμπεδέλη και τρία ακόμα μέλη του Σατιρικού Θεάτρου Κύπρου. Η παράσταση συνοδεύεται από μουσική.
Δέσποινα Μπεμπεδέλη, Σατιρικό Θέατρο Κύπρου, Θεατροποιημένο αναλόγιο βασισμένο σε αποσπάσματα από τις τραγωδίες του Ευριπίδη «Τρωάδες», «Ικέτιδες», «Φοίνισσες» και από την κωμωδία του Αριστοφάνη «Ειρήνη».
Μετάφραση: Κωστής Κολώτας, Μιχάλης Πιερής και Κ.Χ. Μύρης.
Μουσική ειδικά γραμμένη για την παράσταση από τους συνθέτες: Τάσο Πάνο και Πάνο Λιαρόπουλο
Σημείωμα για την παράσταση:
Στον 21ο πρώτο αιώνα η επιστήμη και η τεχνολογία έχουν αγγίξει το θαύμα. Ταξίδια σε άλλους πλανήτες είναι ζήτημα χρόνου. Όμως ο δικός μας πλανήτης χάνεται. Η γη έχει μετατραπεί σε ένα απέραντο πεδίο θανάτου. Η ανθρωπότητα σπαράσσεται απ’ άκρη σ’ άκρη από το τέρας του πολέμου. Οι αυτοκράτορες του χρήματος και οι αλαζόνες της εξουσίας, απογυμνωμένοι από κάθε ίχνος ανθρωπισμού, καταπατούν τα στοιχειώδη δικαιώματα των λαών, ποδοπατούν την αξιοπρέπεια τους, τους μετατρέπουν σε έρμαια της ανίερης φιλοδοξίας τους.
Το θεατροποιημένο αναλόγιο “Σεμνή Θεά – Παντάνασσα Ειρήνη” είναι μια συρραφή από αποσπάσματα έργων του Ευριπίδη και του Αριστοφάνη. Και δεν είναι διόλου τυχαίο. Το Αρχαιοελληνικό Δράμα είναι επίτευγμα του Χρυσού Αιώνα της Αθηναϊκής Δημοκρατίας. Της πρώτης Δημοκρατίας στην ιστορία της ανθρωπότητας, τότε που οι επιστήμη, η φιλοσοφία, οι τέχνες και κυρίως το θέατρο, θεμελίωσαν τις Ανθρωπιστικές Αρχές και Αξίες. Ο Αισχύλος, ο Σοφοκλής, ο Ευριπίδης, ποιητές – μύστες με ενόραση και δύναμη προφητική, των οποίων τα έργα μέχρι σήμερα αποτελούν το περιεχόμενο της προβληματικής του παγκόσμιου θεάτρου, πρώτοι διεκήρυξαν με απαράμιλλο ποιητικό οίστρο και φιλοσοφικό στοχασμό, μέσα από την πράξεις και τα πάθη των τραγικών μορφών (του Οιδίποδα, της Αντιγόνης, της Εκάβης, του Ετεοκλή, του Πολυνείκη, της Ιοκάστης), το απαράγραπτο δικαίωμα του ανθρώπου στην ελευθερία, την ισότητα, τη δικαιοσύνη, τη συναδέλφωση. Και πρώτοι μίλησαν για τη Δίκη που περιμένει αυτούς που η έπαρση τους φτάνει ως την Ύβρη.
Και τώρα, σε μέρες ανείπωτης συμφοράς, το θέατρο δείχνει ποιος είναι ο προορισμός του. Να συνεχίσει το δικό του έντιμο, αναίμακτο αγώνα για ένα νέο κόσμο: της αλληλεγγύης, της αγάπης, της ειρήνης. Όπως τον θεμελίωσαν στο έργο τους οι αρχαίοι μας πρόγονοι. Ουτοπία; Όχι. Πίστη. Πίστη στη δύναμη του Ανθρώπινου Πνεύματος.

10th International Musa Festival
2026-07-06 20:00 - 2026-07-09 23:30 | Ανοικτο Θέατρο Μικης Θεοδωρακης
ΓΙΑΤΙ Η ΜΕΣΟΓΕΙΟΣ

Το φεστιβάλ μας έγινε δέκα χρόνων! Και μας φάνηκε ταιριαστό να το αφιερώσουμε στη μουσική που ο διεθνής της χαρακτήρας υπογραμμίζει τον χαρακτήρα και χαρακτηρισμό του φεστιβάλ μας ως διεθνούς. Έτσι φέτος το κεντρικό μας θέμα είναι η Μεσόγειος.
Η Μεσόγειος, η θάλασσα που διαπερνά τρεις ηπείρους, τη Νότια Ευρώπη, τη Δυτική Ασία και τη Βόρεια Αφρική. Η Μεσόγειος που αποτέλεσε και αποτελεί, μέχρι και σήμερα, σταυροδρόμι λαών, σταυροδρόμι πολιτισμών, σημείο συνάντησης του δυτικού και του ανατολικού κόσμου. Για περίπου τέσσερις χιλιάδες χρόνια η Μεσόγειος αποτέλεσε το επίκεντρο της παγκόσμιας ιστορίας και του ανθρώπινου πολιτισμού.
Πολλοί ιστορικοί είδαν τη Μεσόγειο ως ένα χώρο ενιαίο, μια σύνθετη ολότητα, που με την πολυμορφία της, τη «μεγαλειώδη και πολυτάραχη ζωή της» και τον «εξαιρετικά μεγάλο ανθρώπινο πλούτο της» υπήρξε ιστορικός χώρος ζύμωσης πολιτισμών. Οι χαμένοι πολιτισμοί της Μεσογείου αποτελούν μέρος του παγκόσμιου πολιτισμού.
Χωρίζεται σε δύο μεγάλα μέρη, τη Δυτική, από το Γιβραλτάρ ως την Αδριατική, και την Ανατολική, από το Ιόνιο ως το Σουέζ.
Γενικά η Μεσόγειος, μια μεγάλη θάλασσα που μοιάζει με λίμνη, στη μέση της γης, όπως λέει το όνομα που της έδωσαν οι αρχαίοι, επειδή ο γνωστός τότε κόσμος ήταν γύρω απ’ αυτή, υπήρξε, αλλά και είναι μέχρι σήμερα. η σημαντικότερη στη παγκόσμια ιστορία θάλασσα που χώριζε και ένωνε λαούς και πολιτισμούς.
Ο κυρίαρχος πάντα στόχος του Διεθνούς Φεστιβάλ Μούσα, χωρίς να παραμερίζεται η ανάγκη του σύγχρονου ανθρώπου για ψυχαγωγία, παραμένει ο εκπαιδευτικός. Διαρκής φροντίδα μας είναι να δίνουμε στους νέους, μουσικούς, σπουδαστές και μαθητές, νέες ευκαιρίες, που προσφέρουν οι εξαιρετικοί προσκεκλημένοι μας, με διεθνές οι περισσότεροι κύρος και βαθιά γνώση της τέχνης τους. Γι` αυτό και φέτος στους κύριους πρωταγωνιστές συγκαταλέγονται ταλαντούχοι μαθητές και σπουδαστές μουσικής, που επελέγησαν κατόπιν αξιολόγησης.
Αλλα και το κοινό καταλαμβάνει μεγάλο μέρος της φροντίδας μας. Οι εκδηλώσεις είναι μελετημένες και οργανωμένες με βάση την αμφίδρομη επικοινωνία σκηνής και κοινού.
Το International Musa Festival παραμένει πολυποίκιλο ως προς τις διάφορες πτυχές του πολιτισμού που παρουσιάζει. Είναι επίσης και μια γιορτή, γιορτή του πολιτισμού , που βασικό της κέντρο παραμένει η Χίος, καθώς η εντοπιότητα είναι παράμετρος πάντα παρούσα.

Με το καλό να ανταμώσουμε!

Ελευθερία Λυκοπάντη,
καλλιτεχνική διευθύντρια του Φεστιβάλ
